閻立本畫醉道士圖
作者：林敏修
朝代：宋

paragraphs: 破除萬事無過酒，有客何須計升斗。
解將富貴等浮雲，醉鄉即是無何有。
昔人繪事亦有神，丹青寫出畫天真。
尊罍未耻月漸傾，更待曉出扶桑暾。
餐霞服氣浪自苦，自厭神仙足官府。
脫巾解带衣淋漓，眼花錯莫誰賓主。
君不見炙手可熱唯權門，欲觀佳麗遭怒嗔。
何如銜盃樂聖藉地飲，安用醉吐丞相茵。